Title: ประกาศกรมวิชาการเกษตร เรื่อง หลักเกณฑ์ วิธีการ และเงื่อนไขการขึ้นทะเบียนเป็นผู้ส่งออกพืชควบคุม พ.ศ. 2552

ประกาศกรมวิชาการเกษตร

ประกาศกรมวิชาการเกษตร
เรื่อง หลักเกณฑ์ วิธีการ
และเงื่อนไขการขึ้นทะเบียนเป็นผู้ส่งออกพืชควบคุม
พ.ศ. ๒๕๕๒[๑]

เพื่อให้การควบคุมระบบการตรวจสอบรับรองการส่งออกพืชควบคุมเป็นไปอย่างมีประสิทธิภาพ
อธิบดีกรมวิชาการเกษตรจึงกำหนดหลักเกณฑ์ วิธีการ และเงื่อนไขการขึ้นทะเบียนเป็นผู้ส่งออกพืชควบคุม
ดังต่อไปนี้

ข้อ ๑  ในประกาศนี้
ผู้ส่งออก หมายความว่า
บุคคลหรือนิติบุคคลที่มีการส่งออกพืชควบคุม
ใบสำคัญ หมายความว่า
ใบสำคัญแสดงการขึ้นทะเบียนเป็นผู้ส่งออกพืชควบคุม

ข้อ ๒  การยื่นคำขอขึ้นทะเบียนเป็นผู้ส่งออก
บุคคลใดประสงค์จะส่งออกพืชควบคุมให้ยื่นคำขอขึ้นทะเบียนเป็นผู้ส่งออกตามแบบ
พ.ก. ๑๓ แนบท้ายประกาศนี้ต่ออธิบดีกรมวิชาการเกษตร ณ
สำนักพัฒนาระบบและรับรองมาตรฐานสินค้าพืช กรมวิชาการเกษตร เลขที่ ๕๐ ถนนพหลโยธิน
แขวงลาดยาว เขตจตุจักร กรุงเทพมหานคร รหัสไปรษณีย์ ๑๐๙๐๐ หรือยื่นทางไปรษณีย์ลงทะเบียนตอบรับ
พร้อมเอกสารหลักฐาน ดังนี้
(๑)
กรณีผู้ขอเป็นบุคคลธรรมดา
สำเนาบัตรประจำตัวประชาชน
หรือสำเนาหนังสือเดินทาง
(๒)
กรณีผู้ขอเป็นนิติบุคคล
(ก)
สำเนาบัตรประจำตัวประชาชนของกรรมการผู้มีอำนาจกระทำการแทนนิติบุคคลหรือหนังสือเดินทาง
(ข)
สำเนาหนังสือรับรองการจดทะเบียนนิติบุคคล วัตถุประสงค์
และผู้มีอำนาจกระทำการแทนนิติบุคคล ออกให้ไม่เกินหกเดือน
(ค)
หนังสือมอบอำนาจในกรณีมอบอำนาจให้ผู้อื่นดำเนินการแทน

ข้อ ๓  การรับขึ้นทะเบียนเป็นผู้ส่งออก
(๑)
เมื่อเจ้าหน้าที่ได้รับคำขอแล้ว ให้ตรวจสอบหลักฐานที่กำหนดไว้ในข้อ ๒
ถ้าเอกสารหลักฐานครบถ้วนให้เสนออธิบดีกรมวิชาการเกษตรหรือผู้ที่อธิบดีกรมวิชาการเกษตรมอบหมาย
เพื่อพิจารณารับขึ้นทะเบียนและออกใบสำคัญตามแบบ พ.ก. ๑๓ - ๑ แนบท้ายประกาศนี้
(๒)
ใบสำคัญมีอายุสามปี นับแต่วันออกใบสำคัญ
(๓)
ผู้ได้รับใบสำคัญถ้าประสงค์จะต่ออายุใบสำคัญต้องยื่นคำขอก่อนใบสำคัญสิ้นอายุ เมื่อได้ยื่นคำขอดังกล่าวแล้วให้ถือว่ามีฐานะเสมือนผู้ได้รับใบสำคัญและให้ประกอบกิจการต่อไปได้จนกว่าเจ้าหน้าที่จะสั่งไม่ต่ออายุใบสำคัญนั้น

ข้อ ๔  ในการส่งออกผู้ได้รับใบสำคัญต้องจัดให้มีการติดป้าย
หรือฉลาก หรือประทับข้อความเป็นภาษาอังกฤษที่ภาชนะบรรจุ
โดยแสดงชื่อวิทยาศาสตร์ของพืช ปริมาณการส่งออก หมายเลขทะเบียนผู้ส่งออก และหมายเลขทะเบียนแหล่งผลิต

ข้อ ๕  การพักใช้หรือเพิกถอนใบสำคัญ
(๑)
ผู้ได้รับใบสำคัญไม่ปฏิบัติตามเงื่อนไขที่กำหนดไว้ในประกาศนี้
กรมวิชาการเกษตรจะพิจารณาสั่งให้แก้ไข
หากไม่ปฏิบัติตามภายในระยะเวลาที่กำหนดจะดำเนินการสั่งพักใช้ใบสำคัญเป็นระยะเวลาสามสิบวัน
หรือในกรณีกระทำผิดสามครั้งติดต่อกัน จะสั่งเพิกถอนใบสำคัญก็ได้
(๒)
ผู้ได้รับใบสำคัญซึ่งถูกเพิกถอนใบสำคัญต้องหยุดประกอบกิจการตามใบสำคัญนั้นและจะขอใบสำคัญอีกไม่ได้จนกว่าจะพ้นกำหนดหกสิบวัน
นับแต่วันที่ถูกเพิกถอนใบสำคัญ

ข้อ ๖  ข้อยกเว้น
การนำติดตัวออกไปซึ่งพืชควบคุมเพื่อใช้เฉพาะตัวหรือเป็นตัวอย่าง
ได้รับการยกเว้นไม่ต้องปฏิบัติตามประกาศฉบับนี้

ทั้งนี้
ตั้งแต่บัดนี้เป็นต้นไป

ประกาศ ณ วันที่ ๒
พฤศจิกายน พ.ศ. ๒๕๕๒
สมชาย  ชาญณรงค์กุล
อธิบดีกรมวิชาการเกษตร

[เอกสารแนบท้าย]

๑. คำขอขึ้นทะเบียนเป็นผู้ส่งออกพืชควบคุม
(แบบ พ.ก. ๑๓)
๒.
ใบสำคัญแสดงการขึ้นทะเบียนเป็นผู้ส่งออกพืชควบคุม (แบบ พ.ก. ๑๓ - ๑)

(ดูข้อมูลจากภาพกฎหมาย)

ปริยานุช/ผู้จัดทำ
๑๒ มกราคม ๒๕๕๓

นันท์นภัสร์/ตรวจ
๑๒ มกราคม ๒๕๕๓

พิมลกร/ปรับปรุง
๔ ตุลาคม ๒๕๕๖

พลัฐวัษ/ตรวจ
๔ ตุลาคม ๒๕๕๖

[๑] ราชกิจจานุเบกษา
เล่ม ๑๒๗/ตอนพิเศษ ๑ ง/หน้า ๗๘/๖ มกราคม ๒๕๕๓